ยกระดับที่พักเข้าสู่เกณฑ์คุณภาพ สร้างรายได้ให้ชุมชน เกิดการท่องเที่ยวอย่างยั่งยืน
นายบุญเสริม ขันแก้ว รองอธิบดีกรมการท่องเที่ยว รักษาราชการแทนอธิบดีกรมการท่องเที่ยว พร้อมด้วยธนาคารออมสิน กองพัฒนาบริการท่องเที่ยวและหน่วยงานที่เกี่ยวข้อง ลงพื้นที่ตำบลขุนน่าน อำเภอเฉลิมพระเกียรติ จังหวัดน่าน จัดกิจกรรมล้อมวงชวนกันคุย ตามโครงการพัฒนาพื้นที่ชุมชนแบบองค์รวม (Holistic Area-Based Development) เพื่อให้คำปรึกษาและแนะนำผู้ประกอบการที่พักในพื้นที่ในการเตรียมพร้อมยกระดับสู่เกณฑ์คุณภาพที่พักนักเดินทาง Home Lodge และจัดกิจกรรม "แนวทางการพัฒนาที่พัก โฮมสเตย์ ท่องเที่ยวชุมชน ให้คงเสน่ห์และมีอัตลักษณ์อย่างยั่งยืน" โดยมีผู้ประกอบการที่พัก โฮมสเตย์ เข้าร่วมกว่า 33 ราย ซึ่งจากการลงพื้นที่ในครั้งนี้ กลุ่มองค์กรชุมชน ที่พัก โฮมสเตย์ และการท่องเที่ยวชุมชน ได้รับการพัฒนาและยกระดับมาตรฐาน สร้างรายได้ให้ชุมชนมีคุณภาพชีวิตที่ดีขึ้นและทำให้เกิดการท่องเที่ยวอย่างยั่งยืน